**Patreksfirði 9.1.2020**

Athugasemdir við: **Reglugerð um skráningu og rafræn skil aflaupplýsinga.**

***3. gr.***

***Aflaskráningu skal vera lokið og aflaupplýsingar sendar til Fiskistofu með rafrænum hætti áður en skip er lagt að bryggju að lokinni veiðiferð.***(Ath. Betri íslenska væri að segja: áður en skipi er lagt að bryggju, eða áður en skip hefur lagst að bryggju).

Þessi grein er breyting frá því sem verið hefur, því rafrænni afladagbók hefur aðeins verið skilað einu sinni í mánuði. Fram að þessu hef ég labbað með fartölvuna heim með mér vikulega til að senda inn gögn úr henni. Að vera með sjósamband um borð, hefur verið mjög dýrt. Það er einnig eins gott að sjómenn nái alls staðar netsambandi, áður en þeir koma að bryggju!   
Fyrst að þörungaprammarnir verða að gefa upp það magn sem þeir slá af þangi, eigum við sem förum á grásleppu þá ekki að fara að skrá það magn af þara, sem við þurfum að greiða úr netunum og henda í sjóinn? Það væri nú viturlegra að skylda menn til að koma með hann í land! Til að hafa nú allt inni, þá hefði ég viljað fá inn í rafrænu afladagbókina að menn skráðu hvort þeir hefðu haft hægðir í veiðiferðinni, eða ekki. Það þyrftu að vera þrír reitir til að skrá inn í: Harðar, eðlilegar, eða linar! Þá er þetta komið í samræmi við aðra vinnustaði í landi!

Ég undirritaður hef gert út 15,3 brúttótonna bát í 13 ár og orðið að nota rafræna afladagbók allan þann tíma. Hefði báturinn verið 14,9 brúttótonn, þá hefði ég getað notað pappírsformið út þetta ár. Þessi rafræna afladagbók hefur verið ótrúlega snúin. Ef maður hefur lent í ógöngum með hana, þá hef ég orðið að kaupa sér aðstoð. Það var ekki fyrr en á síðasta ári að maður var farinn að læra nokkurn vegin á bókina. E.t.v. vantar eitthvað upp á þroskann hjá mér að hafa ekki lært þetta í öll þessi ár.   
Við gerðum grín að Sovétríkjunum sem gerðu 5 ára áætlanir, sem aldrei stóðust og allri þeirri skriffinnsku, sem því fylgdi. Við virðumst vera á góðri leið með að komast í sama farið og þeir.   
Afladagbókin hjá mér hefur verið aðgengileg eftirlitsmönnum frá Fiskistofu og Landhelgis-gæslu, í öll þau fjölmörgu skipti, sem þeir hafa komið um borð til mín, bæði í höfn og á sjó. Ég hef aldrei fengið athugasemdir við mína skráningu.   
Virðingarfyllst,  
Halldór Árnason   
Mýrum 8, 450 Patreksfirði  
Tölvufang: ba59@simnet.is